ዜጎች ከጣት ቀለበት እስከ መሬት የገበሩበትና ክብራቸውን ከፍ ያደረጉበት ፕሮጀክት፡፡
እያንዳንዱ ቱርካዊ ከጣት ቀለበት ጀምሮ ያለውን ሁሉ በመስጠት ለሥራው ትልቅ አስተዋጽኦ ነበረው፡፡ በቱርክ በዓለም የመጀመሪያው የሆነ ድልድይ ለመሥራት ሲወጠን የሚፈጀው የገንዘብ ብዛት እና የፕሮጀክቱ ግዙፍነት ብዙዎችን አጀብ አሰኝቷል፡፡ቱርካውያን ግንቦት 5 ቀን 2005ዓ.ም ፕሮጀክቱን በይፋ ሲጀመሩ እና ነሐሴ 2008ዓ.ም እንደሚጠናቀቅ ሲገለጽ ብዙዎቹ ያላቸውን ሥጋት አስቀምጠው ነበር፡፡ ለቱርካውያን ይህን ድልድይ መሥራት ምጣኔ ሀብትን በጽኑ አለት ላይ መገንባት እንደሆነ ስለተረዱ ጉዳዩ ቢከብዳቸውም ሕዝባቸውን አስተባብረው መሥራት ግን አማራጭ የሌለው ጉዳይ መሆኑን ተገነዘቡ፡፡ፕሮጀክቱ 200 ቢሊዮን የአሜሪካን ዶላር የሚጠይቅ መሆኑ እና ይህ ገንዘብ በምን መንገድ ይሸፈን የሚለው ጉዳይ ሌላው መነጋገሪያ ነበር፡፡ ቱርካውያን ከዓለም ኃያላን ሀገራት ተርታ ራሳቸውን ማሰለፋቸው ለዚህ ፕሮጀክት ብድር እና እገዛ እንዲያደርጉ ሌሎች ሀገራትን መጠየቅ ራስን እንደማሳነስ ሆኖባቸዋል፡፡ ፕሮጀክቱን መጨረስ ደግሞ ያላቸውን ጥንካሬ የሚያሳዩበትና የሚፈጥረው ምጣኔ ሀብታዊ ፋይዳ ትልቅ በመሆኑ ወደ ኋላ ማፈግፈግ እንደማይገባም አምነዋል፡፡ ቱርካውያን በዓለም ቀዳሚ የሆነውን 58 ነጥብ 4 ሜትር ስፋት ያለውን እና 1 ሺህ 408 ሜትር ርዝማኔ ያለውን ድልድይ ሲገነቡ አውሮፓን ከእስያ እንደሚያገኛኝ ስለሚያውቁ እንዲሁም የሚያገኙት ትርፍ ከልፋታቸው በላይ እንደሆነ በማስላት ነበር፡፡ታሪክ ለመሥራት እና በመንበረ ስልጣን ዘመናቸው የሚታወሱበትን ሥራ ለመሥራት ቆርጠው የተነሱት ፕሬዝዳንቱ ረሲፕ ጣይቭ ኤርዶጋን ሥራው እንዲሠራ እና ሕዝባቸው ከጎናቸው እንዲቆም ያልፈነቀሉት ድንጋይ አልነበረም፡፡  ቱርካውያኑ ይህ የትውልድ ማስታወሻ ቅርስ በጥራት እንዲገነባ የራሳቸውን የግንባታ ባለሙያዎች ከፊት በማሰለፍ ጣልያኖችም እንዲሳተፉበት በር ከፍተው ነበር፡፡በዋናው ሥራ ላይ በር ያልከፈቱት ቱርካውያን የስዊስ ኢንጂነር ዣን-ፍራንዮስ ክላይን (የፕሮጀክት መሪ) እና የፈረንሣይ መዋቅራዊ መሐንዲስ ሚካኤል ቫይሎጅሉክስ እንዲሳተፉ አድርገዋል፡፡ የተነደፈው ድልድይ የተቀናጀ የባቡር ሐዲድ ድልድይ እንዲኖረው እና በእያንዳንዱ አቅጣጫ አራት የሞተር መንገድ መስመሮችን እና አንድ የባቡር ሐዲድ መስመርን እንዲይዝ አድርገው ነው የገነቡት፡፡